John Obi Mikel

**John Michael Nchekwube Obinna** (ka **John Obi Mikel** ja **John Mikel Obi**; sündinud 22. aprillil 1987) on Nigeeria endine jalgpallur kes mängis poolkaitsjana erinevates Norra, Inglismaa, Hiina ja Türgi klubides ja Nigeeria jalgpallikoondises.

Mikel John Obi hakkas jalgpalli mängima 12-aastaselt, kui valiti Pepsi Jalgpalli Akadeemiasse 3000 lapse hulgast. Alates 2002 mängis ta jalgpalliklubis Plateau United, kust Euroopa jalgpalli kõrgliigadesse on tulnud näiteks Celestine Babayaro ja Victor Obinna. Aastatel 2006–2016 mängis ta Londoni Chelseas.

## Koondisekarjäär
Obi debüteeris Nigeeria jalgpallikoondises 17. augustil 2005 sõprusmängus Liibüa jalgpallikoondise vastu vahetusmängijana teisel poolajal.

Obi kutsuti uuesti Nigeeria koondisse 2006. aasta Aafrika karikavõistlustele. Selle valikturniir oli ühtlasi olnud 2006. aasta MM-i valikturniir. Nigeeria oli seal jäänud jagama esikohta Angola jalgpallikoondisega, kusjuures Nigeeria väravate vahe oli palju parem, aga omavahelistes kohtumistes oli Angola olnud edukam (1:0 kodus ja 0:0 võõrsil), mistõttu MM-ile Saksamaale pääses Angola. Kuid Aafrika karikavõistlustele pääses igast valikgrupist 3 parimat.

Egiptuses toimunud finaalturniiril ei osalenud Obi avamängus, milles Nigeeria võitis 1:0 Ghana jalgpallikoondise. Teises mängus Zimbabwe jalgpallikoondise vastu mängis ta teise poolaja ja tegi seda suurepäraselt, teenides kõigepealt nurgalöögi, mille järgsest olukorrast Nigeeria juhtima läks, ja lüües ise 60. minutil 2:0, mis jäigi lõpptulemuseks. Viimases alagrupimängus Senegali jalgpallikoondise vastu, mille Nigeeria võitis 2:1, oli Obi esimest korda algkoosseisus. Veerandfinaalis Tuneesia jalgpallikoondise vastu viis Victor Obinna Nigeeria juba 6. minutil juhtima, aga 49. minutil Tuneesia viigistas. Mäng lõppes penaltiseeriaga. Pärast 5 lööki oli kumbki meeskond 2 korda eksinud. Obi lõi kuuendana ja tabas. Kaheksandal löögil Tuneesia eksis ja Nigeeria pääses poolfinaali, kus kaotas Elevandiluuranniku jalgpallikoondisele 0:1. Pronksimängus võitis Nigeeria Senegali 1:0.

2008. aasta Aafrika karikavõistluste valikturniiril võitis Nigeeria oma valikgrupi 5 võidu ja 1 kaotusega. Obi ei ilmunud valikmängule Uganda jalgpallikoondise vastu võõrsil ja just selle Nigeeria kaotas. Obi nimetas põhjusena vigastust, aga ei lasknud Nigeeria koondise arstidel end kontrollida, mistõttu peatreener Berti Vogts jättis ta koondisest välja. Pärast vabandamist kutsuti ta siiski finaalturniirile. See toimus Ghanas. Nigeeria kaotas 0:1 Elevandiluurannikule, viigistas 0:0 Mali jalgpallikoondisega ja võitis 2:0 Benini jalgpallikoondise. Viimases viis Obi Nigeeria 53. minutil juhtima ja andis 86. minutil resultatiivse söödu. Nigeeria jagas teist kohta, kuid tänu paremale väravate vahele pääses täiseduga lõpetanud Elevandiluuranniku järel veerandfinaali. Seal läks ta korraldajate koondise vastu 35. minutil juhtima, kuid laskis viigistada ja 83. minutil lõi Ghana võiduvärava.

Obi ei pidanud ühtki kohtumist Nigeeria U-23 koondises. Olümpiakoondise peatreener Samson Siasia kutsus ta 2008. aasta suveolümpiamängude valikturniiri viimasesse valikmängu, kus Nigeeria vajas võitu, aga Obi ei ilmunud sellele. Kuigi Nigeeria selle võitis, ei võtnud Siasia Obit olümpiamängudele, hoolimata kohaliku ajakirjanduse suurest survest Obi ikkagi Pekingisse kutsuda. Nigeeria saavutas Obitagi olümpiamängude hõbemedali.

2010. aasta Aafrika karikavõistlustel oli Nigeeria avaringist vabastatud ja pääses kohe teise ringi, kus valikgrupivastaste hulka kuulus näiteks LAV. Sellegipoolest läbis Nigeeria valikgrupi täiseduga, võites kõik 6 mängu. Seejärel võitis Nigeeria 3 võidu ja 3 viigiga kolmandagi ringi valikgrupi, kvalifitseerudes niihästi Lõuna-Aafrikas toimuvatele maailmameistrivõistlustele kui Angolas toimuvatele Aafrika karikavõistlustele. Seal kaotas Nigeeria hakatuseks 1:3 Egiptuse jalgpallikoondisele, kusjuures Obi mängis 79 esimest minutit ja vahetati välja seisul 1:2. Pärast võitis Nigeeria 1:0 Benini ja 3:0 Mosambiigi jalgpallikoondise (mõlemas osales Obi algusest lõpuni) ning pääses alagrupist täiseduga võitnud Egiptuse järel teisena edasi. Veerandfinaalis Sambia jalgpallikoondise vastu sai Nigeeria pallur Onyekachi Apam 107. minutil punase kaardi, aga sellegipoolest suutis Nigeeria mängu väravateta viigiga lõpetada. Penaltiseerias realiseeris Obi avalöögi, ka teised nigeerlased ei eksinud ja Nigeeria pääses tulemusega 5:4 poolfinaali. Sealgi mängis Obi kogu kohtumise, aga Ghana võitis 1:0. Pronksimängus Alžeeria jalgpallikoondise vastu sekkus Obi alles 78. minutil seisul 1:0, mis jäigi lõpptulemuseks.

Samal aastal toimunud maailmameistrivõistlustel Obi ei osalenud põlvevigastuse tõttu. Nigeeria jäi alagrupis 1 viigi ja 2 kaotusega viimasele kohale ning sai FIFA hinnangul 32 meeskonna seas 27. koha.

2013. aastal tuli ta Nigeeria koondisega Aafrika meistriks. Ta lõpetas koondisekarjääri pärast 2019. aasta Aafrika rahvaste karikavõistlusi.

2016. aasta suveolümpiamängudel võitis ta Nigeeria olümpiakoondisega pronksmedali.

## Saavutused
### Chelsea
* Inglismaa meister (2): 2009–10, 2014–15
* Inglismaa karikavõistlused jalgpallis (3): 2006–07, 2008–09, 2011–12
* Football League Cup (1): 2006–07
* Inglismaa superkarikas jalgpallis (1): 2009
* UEFA Meistrite Liiga (1): 2011–2012
* UEFA Euroopa Liiga (1): 2012–2013

### Nigeeria
* Aafrika meister (1): 2013

### Individuaalsed
* Chelsea aasta noormängija: 2007